ताइवान

ताइवान चाहे चीन गणराज्य (रिपब्लिक ऑफ चाइना) पूर्ब एशिया में एगो राज्य बा जेकरे पच्छिम आ उत्तर में चीन (पीआरसी), उत्तर पूरुब में जापान आ दक्खिन में फिलिपींस पड़ोसी देस बाने। ई यूनाइटेड नेशंस के सदस्य देस ना हवे आ अइसन सभसे ढेर जनसंख्या वाला राज्य हवे जे यूनाइटेड नेशंस में शामिल ना बा।

एह राजनीतिक इकाई में ताइवान दीप, पेंगबु, किंमेन, मात्सु आ अवरू छोट-छोट द्वीप शामिल बाड़न जौन चीन के मुख्य भूमी से दूर के पूर्वी तट पर स्थित बाने। ताइवान दीप के पहिले फारमूसा कहल जाय, 17वीं-सदी से पहिले लोकल मूल निवासी लोग दुआरा आबाद रहे। जब एह दीप पर डच आ स्पेनी लोग पहुँचल, सतरहवीं सदी के बाद इहाँ हान लोग के आवे में भारी बढ़ती भइल। एकरा बाद ई दीप किंग बंस के सासन में आइल जे चीन के अंतिम राजशाही रहल। एह बंस के शासक लोग जापान से भइल एगो जुद्ध में एह दीप के जापान के दे दिहलें। एकरा बाद चीन के मुख्य जमीन पर रिपब्लिक ऑफ चाइना (आरओसी) के स्थापना भइल; मने राजशाही खतम क के लोग के सासन वाली सरकार बनल। बाद में आरओसी एह दीप के जापान के कब्ज़ा से छोड़ा लिहलस लेकिन मुख्य जमीन पर चीन के क्रांति भइल आ सत्ता पीपल्स रिपब्लिक ऑफ चाइना, यानी के चीन (पीआरसी) के हाथ में चल गइल आ एह दीप पर चीनी रिपब्लिक के सासन बचल। ई 1971 ले यूनाइटेड नेशंस के सदस्य रहे आ एकरे बाद ई बाहर हो गइल आ चीन (पीआरसी) सामिल क लिहल गइल।

संदर्भ

श्रेणी:एशिया के देस
श्रेणी:पूरुब एशिया